# Ko-kwel

Els coquille o ko-kwel són una tribu ameríndia situada al sud-oest d'Oregon als EUA, on el riu Coos desemboca a Coos Bay. El 1856 foren obligats a traslladar-se al territori de les reserves Siletz i Grand Ronde. El 1954 el govern federal dels Estats Units decidí aplicar-los la política de terminació índia en el seu reconeixement tribal, però el 1989 la tribu fou novament reconeguda federalment.

## Nom

El nom dels coquille s'assembla a la paraula francesa per "cloïssa". Això ha portat a l'especulació que el nom s'uneix als pobles indis pels paranyers francocanadencs que treballaven per a la Companyia del Nord-oest, a causa de la dieta de la població en crustacis i l'ús de petxines com a adorn personal. No obstant això, un informe escrit per a la moderna Tribu índia Coquille suggereix que el nom prové d'una mala pronunciació d'una paraula nativa, possiblement un riu, lloc geogràfic, o persona.

## Grups

Els grups coquille inclouen els alts coquille (mishikwutinetunne "gent que viu al corrent anomenat Mishi"), kwatami, shasta costa, dakubetede (applegate), i tututnis. Els tututnis inclouen els yukichetunne, tututnis, mikonotunne, chemetunne, chetleshin, kwaishtunnetunne, i taltushtuntede (galice). A començaments del segle xix potser eren uns 8.000 individus, però els contactes amb els paranyers blancs i les malalties els reduïren a uns centenars a començaments del segle xx.

## Llengua

La llengua coquille està extinta; pertanyia a la branca meridional de les llengües atapascanes (tronc na-dené) classificada com a part de la branca tolowa-galice de la costa d'Oregon. El seu estil de vida, com les de la majoria de tribus de la Costa Nord-oest, es basa en la pesca i la recollida de marisc. Vivien en cases de planxes de cedre.

## Història

L'ocupació humana de les zones costaneres coquille es remunta a fa 8000 anys i 11.000 anys a les zones de l'interior. Els paranys per a peixos utilitzats en la part baixa del riu Coquille es remunten almenys 1.000 anys. Les històries orals extenses dels coquille s'han recollit i conservat a la Biblioteca de la Tribu Índia Coquille a Coos Bay (Oregon).
Els coquille pescaven a les aigües baixes i estuaris al llarg de la costa d'Oregon usant cistelles i trampes, alhora que recollien cloïsses.
Els estudiosos moderns han documentat una àmplia xarxa de senders, camins i rutes en canoa que els coquille havien desenvolupat en el moment de contacte per la Companyia del Nord-oest d'Alexander Roderick McLeod en 1826.
Després del tractat de 1855 els coquille es van veure obligats a passar a la reserva índia costanera (actualment reserva Siletz). Avui els coquille estan repartits en dues entitats tribals: la tribu índia Coquille o les Tribus Confederades Siletz.

## Referències

* ↑ Ivy, Donald B. «Report: This report was produced and published for public consumption by the Coquille Indian Tribe», 01-10-1999. Arxivat de l'original el 2014-04-07. [Consulta: 6 abril 2014].
* ↑ Gaston, Joseph. «The Indians of Old Oregon: Centennial History of Oregon». [Consulta: 6 abril 2014].
* 1 2 3 «Tututni-Chasta Costa-Coquille». Ethnologue. [Consulta: 5 abril 2014].
* ↑ «Coquille Indian Tribe Library». Coquille Indian Tribe. Arxivat de l'original el 2014-04-05. [Consulta: 6 abril 2014].
* ↑ Byram, R. Scott. «Brush Fences and Basket Traps: The Archaeology and Ethnohistory of Tidewater Weir Fishing on the Oregon Coast», 01-01-2002. Arxivat de l'original el 2014-04-05. [Consulta: 6 abril 2014].
* ↑ Zybach, Bob; Don Ivy. «Coquelle Trails: Early Historical Roads and Trails of the Ancestral Coquille Indian Lands (Vols. I & II)», 04-01-2013. [Consulta: 6 abril 2014].
* ↑ Wasson, George B. «Growing up Indian : an Emic perspective». [Consulta: 6 abril 2014].

## Vegeu també

* Coquelle Thompson

## Bibliografia

* Hall, Roberta L. The Coquille Indians : yesterday, today and tomorrow. Lake Oswego, Or. : Smith, Smith and Smith Publishing, 1984.
* Hall, Roberta L. Oral traditions of the Coquille Indians. 1978.
* Hall, Roberta L. People of the Coquille Estuary : native use of resources on the Oregon coast : an investigation of cultural and environmental change in the Bandon area employing archaeology, ethnology, human biology, and geology. Corvallis, Or. : Words and Pictures Unlimited, 1995.

## Enllaços externs

* Pàgina de la tribu Coquille
* Coquille Cranberries website Arxivat 2007-02-03 a Wayback Machine.
* «Native Americans of the Coos Bay Area Pathfinder». CoquilleValley.org. Arxivat de l'original el 2014-04-07. [Consulta: 6 abril 2014].